**Берекет Бақытжанұлы Кәрібаев**

**ҚР ҰҒА академигі ,**

**әл-Фараби атындағы Қазақ ұлттық**

**университетінің профессоры,**

**тарих ғылымдарының докторы**

**Жазушы Сайлаубай Жұбатырұлының «Топансу жүзін жуған Ұлы Дала» атты кітабына алғысөз.**

Адам баласы жаратылғаннан бері өзі өмір сүріп отырған ортасы мен қоршаған табиғаттың ғажап суреттерін, қайталанбас керемет сәттерін, тылсым күштерін, оның құпияларын танып білуге, анықтауға ұмтылғаны белгілі жәйт. Адамзаттың ұзаққа созылған және күні бүгінге дейін үздіксіз жалғасып келе жатқан бұл үдерісі ақыл-ойдың жемісі болып саналатын – таным деген ұғымды қалыптастырды. Қазіргі күнде таным ұғымы кең қанат жайып, оның арғы-бергі шекарасын анықтаудың өзі қиынға айналып бара жатқандай. Дегенменде таным теориясымен арнайы айналысқан мамандар оның үш түрі бар екенін айтып, біріншісіне, практикалық танымды, немесе адамның сезім мүшелері арқылы қоршаған ортаны тануды айтады. Екіншісіне, шығармашылық танымды, яғни ортаны шабыттану, әсерлену арқылы танып-білуді жатқызса, ал үшіншісіне, ғылыми танымды айтады. Осы таным түрлерінің бәріне ортақ және әрқайсысының жеке өздеріне ған тән ерекшеліктері бар. Мұны айтып жатқанымыздың Қазақ Еліне белгілі жазушы Сайлаубай Жұбатырұлының «Топансу жүзін жуған Ұлы Дала» атты кітабының жазылуына қатысы бар. Танымның алғашқы түрі көруден, ұстаудан, естуден, яғни сезім мүшелері арқылы танып-білуден басталса, автор саяхатшы ретінде Ұлы Даланы оңды-солды жаяулатып, кітапта айтылатын - Тұран, Арал, Сыр және тағы басқа географиялық атауларды көзбен көріп, дыбысын құлағымен естіп, ауасын жұтады.

Құдайдың берген таланты мен дарыны арқасында автор танымның екінші сатысы деңгейіне табан тіреп, сыртқы әсерленуден туған ерекше сезімдерін ойға бөлеп, қиялын алыстарға жетелейді, шабыттың қанатына мініп, Жер деген планетаның өзіне Айдың бетінен қарағандай күшке енеді. Сөйтіп, ой мен қиял, шабыт пен шығармашылық қасиеттер авторды Ұлы Даланың көз жетпейтін өте алыстағы және өте тереңдегі құпия тарихына қатысты небір болжамдар, тұжырымдар жасауына алып келеді. Ал танымның ең жоғары түрі саналатын – ғылыми танымды да С.Жұбатырұлы айналып өтпей, оның ғылыми әдіс-тәсілдер арқылы алынған жаңалықтарымен бөліседі, өз ойларын салыстырады, бағамдайды.

Кітап атауының өзі айтып отырғандай, «Топансу жүзін жуған Ұлы Дала» атауы бекерден бекер қойылмаған деп ойлауға болады. «Аңыздардың тірілуі» атты бөлімде жазушы бірнеше ғана жалпыға мәлім деректер мен аңыз мәліметтеріне ғылыми танымдық тұрғыда қарайды, кей тұста ойы мен қиялына еркіндік береді, кей жерде оларды тізгіндеп, сөйтіп осыдан 10-15 мың жылғы тарихқа барлау жасайды. Тіпті кейбір болжамдары сол заманға ұшып барып, көзбен көріп келгендей әсер береді. Автордың тұжырымдары сонысымен қызықты. Солардың ең негізгілерінің бірі – жер бетінде болған алғашқы апат - Топансудың болған уақыты туралы. Діни деректер мен антикалық авторлардың мәліметтерін саралай келе, Жер бетіндегі Топансудың 12-15 мың жылдар бұрын болғаны туралы пікірі өте қисынды. Сонымен бірге Арал теңізінің де пайда болған кезеңін сол уақытпен байланыстырады. Бұдан кейін оқырманға Арал теңізі жер бетін жайлаған судан кейін қалыптасқан шығар деген ойдың өзі-ақ келеді.

Жазушы одан кейін Топансудан жер бетіндегі тіршілікті құтқарған Нұх пайғамбар туралы, оның кемесінің Қазығұрт тауында табан тіреуі туралы аңыздарды тірілтіп, осы жөніндегі аңыздардың бірнеше нұсқаларын салыстыра қарап, ол оқиғаның Тұран аумағында өткен деген қорытындыға келеді. Автордың ұшқыр қиялы мен ойы бұлармен шектелмей Топансудан кейінгі жер бетіне адамдардың таралуы туралы болжамдары тіпті қызықты. Топансу – дәуірлердің алып табалдырығы деген қағиданы ұсынады. Оған сүйенсек, адамзат тарихын Топансуға дейінгі және Топансудан кейінгі деп бөлуге болады. Топансудан кейін Ұлы Дала (Тұран) аумағында өсіп өнген адамзат баласы бес түрлі жолмен (Ұлы көштер арқылы) Америка құрлығына, Оңтүстік-Шығыс Азия аумағына, Оңтүстік Азияға, Таяу Шығысқа, одан әрі Ніл алқабына қоныстана бастаған деген болжамдарды алға тартады. Жер бетінде ежелгі адамдар бір аумақта пайда болып, уақыт өте келе басқа аймақтарға таралған, ол пайда болған аумақ - Жерорта теңізі аумағы деген пікір үстем боп келсе, жазушы С.Жұбатырұлының пікірі бұл тұжырымның алғашқы бөлігімен – ежелгі адамдар алғашында бір аумақта ғана пайда болған деген пікірмен сәйкес келеді. Ал ол қай жерде пайда болған деген сауалға – Ұлы Дала аумағында деп жауап береді. Соған байланысты қазіргі Қазығұрт атауының түбінде Қазық жұрт деген атау жатыр деген ойы кімді болса да қызықтыра түседі.

Автордың мұндай батыл қорытындыларынан өзге жұрттар қалай шошып қорықса, тұрандықтар дәл солай бөркін аспанға атып қуанады деуге болады. Басқаша айтқанда, автор қалай десек те туған Отаны Тұранды - Жер деген планетаның кіндігі, тарихының бастауы деп санайды. Мұндай батыл ойлар тек нағыз патриоттарға ғана тән болса керек және осы батылдығымен өзіне басқалардың назарын еріксіз аударуға мәжбүрлесе керек.

Автордың керемет ойлары мен батыл тұжырымдарының кейбіреулерінің маңызы күшті. Жер деген планетаның Еуразия атты құрлығындағы Тұран деген аумақтың құрамдас бөлігі боп саналатын Ұлы Дала аумағында тарих Топансуға дейін-ақ басталады. Топансудың 4-5 айға созылғанын тілге тиек етеді. Топансуға дейін болған құрлықтар мен ондағы мәдениеттер оның кері салдарларына шыдас бере алмай өмір сүруін тоқтатса, Тұран (Ұлы Дала) аумағы Топансуға төтеп бере алады, оның қысқаша ғана ауыртпалығына шыдайды, төтеп береді. Топансудан кейін де өмір сүруін жалғастырады. Және де содан бері қаншама мыңдаған жылдар өтсе де Тұран үшінші мың жылдықта өмір сүріп отыр. Бұдан шығатын көп түйіндердің бірі - Жер тұрғанда Тұран мәңгі өмір сүре береді.

Автор жоғарыда айтылған ой-тұжырымдарын лингвистикалық тұрғыда түсіндіруге тырысады. Қазіргі кезеңде ғылымда адамдар бір ғана тілді қолданған деген пікірлердің бар екенін айта кеткеніміз жөн. Жазушы С.Жұбатырұлы осы концепцияны – адамдар бір аумақтан таралған деген ойды қостап және олар бір тілді қолданған деген тұжырымды алға тартады, оны толықтырады, өзіндік дәлелдеулерімен негіздейді.